Sosiaali- ja terveydenhuollon maksutoimikunta

Asettaminen	
	Sosiaali- ja terveysministeriö on tänään asettanut toimikunnan selvittämään kunnallisen
sosiaali- ja terveydenhuollon maksupolitiikan ja maksujärjestelmän uudistamistarpeet.	

Toimikausi	
	1.1.2004 - 31.5.2005  	

Tausta	
	Kunnallisen sosiaali- ja terveydenhuollon maksupolitiikkaa on viimeksi tarkasteltu laaja-alaisesti 1990-luvun alussa. Sen jälkeen on toteutettu uudistuksia niin toiminnan sisällöissä kuin myös rahoituksessa. Lisäksi palvelujen tarpeessa, tarjonnassa ja käytössä on tapahtunut muutoksia. Muutokset näissä jatkuvat myös tulevaisuudessa mm. väestön ikärakenteen muuttuessa.

Vuonna 1993 uudistettuun maksujärjestelmään on tehty useita muutoksia. Muutoksilla on ollut erilaisia tavoitteita, osa muutoksista on merkinnyt maksujen korotuksia kuntataloudellisin perustein, osa on pyrkinyt parantamaan palveluja käyttävien asemaa. Muutosten vuoksi maksujärjestelmän selkeys ja ymmärrettävyys ovat heikentyneet. Maksujen hallinnoinnin kustannukset ovat myös usein suuret. Lisäksi maksusäännösten kunnille mahdollistama liikkumavapaus on merkinnyt, että niin maksuissa kuin säännösten soveltamisessa on suuriakin kuntakohtaisia eroja.

Toteutettujen muutosten seurauksiin on kiinnitetty huomiota eri yhteyksissä ja todettu tarve arvioida laajemmin sekä maksupolitiikkaa yleisesti että maksusäännösten käytännön toimivuutta. Pääministeri Vanhasen hallituksen ohjelmassa todetaan, että sosiaali- ja terveydenhuollon maksupolitiikkaa uudistetaan. Lisäksi ohjelmassa todetaan mm., että tavoitteena on että maksut eivät estä hoitoon hakeutumista erityisesti pienituloisten ja paljon sairastavien kohdalla. Tästä syystä selvitetään mahdollisuudet ottaa käyttöön yhtenäinen maksukattojärjestelmä.

Valtioneuvoston huhtikuussa 2002 tekemässä periaatepäätöksessä terveydenhuollon tulevaisuuden turvaamiseksi todetaan, että asiakasmaksuja ja maksukattoa koskevat säännökset uudistetaan. Eduskunta on sosiaali- ja terveydenhuollon asiakasmaksuista annetun lain muutosesitykseen antamassaan vastauksessa (EV 211/2001, HE 187/2001) edellyttänyt, että hallitus selvittää terveydenhuollon asiakasmaksujen ja maksukaton samoin kuin sairausvakuutuslain mukaisten omavastuiden vaikutuksia palvelujen käyttäjien ja kuntien taloudelliseen asemaan sekä selvittää erilaiset vaihtoehdot yhtenäisen, kaikki terveydenhoidon menot kattavan asiakkaan maksukyvyn huomioon ottavan maksukaton aikaansaamiseksi.	

Tavoitteet	
	Kunnallisen sosiaali- ja terveydenhuollon maksupolitiikan periaatteiden määrittäminen sekä ehdotuksen tekeminen nykyisten maksusäännösten uudistamiseksi. Lisäksi tulee selvittää mahdollisuudet yhdistää kunnallisen terveydenhuollon maksukatto ja sairausvakuutuksen omavastuukatot.	

Tehtävä	
	Toimikunnan tulee tehdä ehdotuksensa kunnallisen sosiaali- ja terveydenhuollon maksupolitiikan linjauksiksi, ottaen huomioon:
- perustuslain 19 §:ssä julkiselle vallalle säädetty velvoite turvata jokaiselle riittävät sosiaali- ja terveyspalvelut ja asiakasmaksun vaikutus mahdollisuuteen käyttää näitä palveluja,
- asiakasmaksut palvelujen käytön ohjauksessa,
- tarve määrätä maksu joko kaikille tasasuuruiseksi tai palvelun käyttäjien tulojen mukaan määräytyväksi sekä selvittää tulosidonnaisten maksujen tulonjakovaikutukset ja kannustavuus,
- asiakasmaksujen merkitys palvelujen rahoituksessa,
- maksusäännösten selkeys ja ymmärrettävyys, sekä
- mahdolliset muut maksupolitiikan määräytymisen kannalta keskeiset seikat.

Maksupolitiikan linjausten perusteella laatia ehdotuksena:
- maksuja koskevien säännösten (asetus ja laki) keskeisiksi periaatteiksi, ottaen huomioon valtakunnallisen säädöstason ohjauksen, kunnallisen itsehallinnon ja väestön yhdenvertaisuuden välinen suhde
- uudeksi asiakasmaksulaiksi ja -asetukseksi, sekä
- maksuja koskevan hallinnoinnin yksinkertaistamiseksi ja tehostamiseksi.

Toimikunnan tulee myös selvittää
- millä edellytyksillä kunnallisen terveydenhuollon maksukatto ja sairausvakuutuksen omavastuukatot voitaisiin yhdistää ja
- mahdollinen tarve laajentaa maksukattojen piirissä olevia palveluja ja maksuja ja tarvittaessa tehdä ehdotuksensa yhdistämisen toteuttamisen edellyttämistä toimenpiteistä ja aikataulusta.

Organisointi	
		Puheenjohtaja Olli Kerola, apulaisosastopäällikkö, sosiaali- ja terveysministeriö 	
		Varapuheenjohtaja Pekka Järvinen, hallitusneuvos, sosiaali- ja terveysministeriö 	
		Jäsenet:	
		Raimo Jämsén, neuvotteleva virkamies, sosiaali- ja terveysministeriö 	
		Minna Liuttu, erikoissuunnittelija, sosiaali- ja terveysministeriö 	
		Kari Ilmonen, neuvotteleva virkamies, sosiaali- ja terveysministeriö 	
		Raija Koskinen, budjettineuvos, valtiovarainministeriö 	
		Vesa Lappalainen, ylitarkastaja, sisäasiainministeriö 	
		Tuula Taskula, sosiaali- ja terveystoimen päällikkö, Suomen Kuntaliitto 	
		Torsten Löfman, taloussuunnittelupäällikkö, Kansaneläkelaitos 	
		Riitta Ylipelkonen, sosiaalijohtaja, Naantalin kaupunki 	
		Kaarina Laine-Häikiö, toimitusjohtaja, Suomen Reumaliitto r.y. 	
		Markku Pekurinen, ryhmäpäällikkö, Sosiaali- ja terveysalan tutkimus- ja kehittämiskeskus STAKES 	
		Sihteeri Lauri Pelkonen, hallitusneuvos, Sosiaali-  ja terveysministeriö 	
		Sihteeri Hanna Nyfors, ylitarkastaja, sosiaali- ja terveysministeriö 	
		Asiantuntija Sinikka Huhtala, erityisasiaintuntija, Suomen Kuntaliitto 

Toimikunta voi asettaa keskuudestaan jaostoja.
Toimikunnan tulee kuulla tehtävän edellyttämässä laajuudessa toimikunnan tehtäväalueeseen perehtyneitä asiantuntijoita.	

Kustannukset ja rahoitus	
	Toimikunnan työskentely tapahtuu virka-aikana. Toimikunnan työstä maksettavat korvaukset määräytyvät valtion komiteoiden palkkioista annettujen ohjeiden mukaisesti. Toimikunnan työskentelystä aiheutuvat kustannukset maksetaan momentilta 33.01.21.	

	Peruspalveluministeri	Liisa Hyssälä	

	Hallitusneuvos	Marja-Liisa Partanen	

LIITTEET	
	Muistio	

JAKELU	
	Päätöksessä mainitut	

TIEDOKSI	
	Sisäasiainministeriö
Valtiovarainministeriö
Kansaneläkelaitos
Sosiaali- ja terveysalan tutkimus- ja kehittämiskeskus Stakes
Suomen Kuntaliitto
Naantalin kaupunki
Sosiaali- ja terveysjärjestöjen yhteistyöyhdistys YTY r.y.
Sosiaali- ja terveysministeri Sinikka Mönkäre
erityisavustaja Savolainen
erityisavustaja Hartojoki
erityisavustaja Metsämäki
kansliapäällikkö Lehto
STM/vakuutusosasto
STM/perhe- ja sosiaaliosasto
STM/terveysosasto
STM/talous- ja suunnitteluosasto
STM/hankerekisteri
STM/kirjaamo
STM/viestintäyksikkö